Na temelju članka 48. stavka 4. Zakona o predškolskom odgoju i obrazovanju („Narodne novine“, broj 10/97, 107/07, 95/13, 98/19, 57/22) i članka 37. Statuta Grada Šibenika („Službeni glasnik Grada Šibenika“, broj 2/21) Gradsko vijeće Grada Šibenika na 12. sjednici od 19. prosinca 2022. godine, donosi

**O D L U K U****o mjerilima za naplatu usluga DV Šibenska maslina**

Članak 1.

Ovom Odlukom utvrđuju se mjerila za naplatu usluga DV Šibenska maslina (u daljnjem tekstu: Dječji vrtić), čiji je osnivač Grada Šibenik, od roditelja/skrbnika - korisnika usluga.

Članak 2.

Sukladno osiguranim sredstvima za provedbu Programa javnih potreba u predškolskom odgoju i obrazovanju Grada Šibenika za svaku kalendarsku godinu, Dječji vrtić će provoditi sljedeće programe:

* redoviti 10-satni program za jaslice i vrtiće,
* smjenski 10-satni program za vrtiće/jaslice,
* redoviti jutarnji 5,5-satni boravak za vrtiće,
* redoviti 10-satni program – obogaćen dramsko-scenskim sadržajima,
* redoviti 10-satni program – obogaćen sportskim aktivnostima,
* posebni 10-satni program – program ranog učenja engleskog jezika ,
* posebni 10-satni program – program katoličkog vjerskog odgoja,
* program javnih potreba – 7-satni program za djecu s teškoćama u razvoju,
* program javnih potreba – besplatni program predškole – od 150 h do 250 h,
* posebni cjelodnevni glazbeni program,
* posebni poludnevni program ranog učenja njemačkog jezika.

Članak 3.

Prioritet prilikom upisa u programe predškolskih ustanova imaju djeca s prebivalištem na području Grada Šibenika.

Iznimno, ako su zadovoljene potrebe djece s prebivalištem na području Grada Šibenika za ostvarivanjem prioritetnih programa, predškolske ustanove mogu upisivati i djecu koja nemaju prebivalište na području Grada Šibenika.

Članak 4.

Roditelj/skrbnik djeteta korisnika usluga s prebivalištem na području Grada Šibenika dužan je sudjelovati u cijeni programa dječjih vrtića jaslica koje ostvaruje njegovo dijete ovisno o vrsti i trajanju programa te socijalnom statusu obitelji.

Roditelj/skrbnik - korisnik usluga Dječjeg vrtića koji nema prebivalište na području Grada Šibenika kao i roditelj/skrbnik - korisnik usluga Dječjeg vrtića koji je strani državljanin, plaća punu ekonomsku cijenu usluga.

Izuzetno od odredbe stavka 2. ovoga članka, roditelj/skrbnik - korisnik usluga:

- koji ima prebivalište na području jedinice lokalne samouprave koja je sklopila ugovor o međusobnim pravima i obvezama s Dječjim vrtićem, sudjeluje u cijeni usluga Dječjeg vrtića sukladno odluci predstavničkog tijela te jedinice lokalne samouprave,

- koji je strani državljanin s odobrenim najmanje privremenim boravkom ili odobrenom  
međunarodnom zaštitom u Republici Hrvatskoj i živi na području Grada Šibenika, sudjeluje u cijeni usluga Dječjeg vrtića sukladno odredbama ove Odluke koja se primjenjuje za roditelja/skrbnika - korisnika usluga koji ima prebivalište na području Grada Šibenika.

Članak 5.

Program dječjih vrtića i jaslica organizira se, u pravilu, za pet radnih dana tjedno, osim za vrijeme blagdana.

U vrijeme ljetnih praznika djeca ostvaruju program kroz rad dežurnih vrtića sukladno potrebama roditelja. Po prijavi, roditelj/skrbnik dobiva uplatnicu za onaj mjesec koji je prijavio.

Članak 6.

Roditelji djeteta korisnika usluga sudjeluju u cijeni programa ovisno o vrsti i trajanju programa dječjih vrtića i jaslica, kako slijedi:

|  |  |  |
| --- | --- | --- |
| ***Redni broj*** | ***Vrsta programa*** | ***Iznos sudjelovanja (u EUR*)** |
| 1. | *10-satni redoviti program – jaslice* | 90 |
| 2. | *10-satni redoviti program- vrtić* | 90 |
| 3. | *5,5-satni redoviti program – vrtić* | 45 |
| 4. | *10-satni smjenski program* | 97 |
| 5. | *10-satni redoviti program – obogaćen dramsko-scenskim sadržajima* | 90 |
| 6. | *10-satni redoviti program – obogaćen športskim aktivnostima* | 100 |
| 7. | *10-satni redoviti program katoličkog vjerskog odgoja* | 90 |
| 8. | *10-satni posebni program ranog učenja engleskog jezika* | 100 |
| 9. | *Posebni cjelodnevni glazbeni program* | 100 |
| 10. | *Posebni poludnevni program ranog učenja njemačkog jezika* | 100 |
| 11. | *Program javnih potreba - 7-satni program za djecu s teškoćama u razvoju* | MZO i Grad Šibenik |
| 12. | *Program javnih potreba - besplatni program predškole – od 150 h do 250 h* | MZO i Grad Šibenik |

Članak 7.

Mjesečno sudjelovanje roditelja/skrbnika - korisnika usluga s prebivalištem na području Grada Šibenika u punoj mjesečnoj cijeni usluga Dječjeg vrtića umanjuje se kako slijedi:

* roditelju - korisniku usluga koji koristi prava iz socijalne skrbi, sukladno Odluci Gradskog vijeća Grada Šibenika kojom se uređuje socijalna skrb,
* roditelju/skrbniku - korisniku usluga Dječjeg vrtića iznos sudjelovanja u mjesečnoj cijeni usluga Dječjeg vrtića smanjuje se za drugo dijete za 30%, za treće dijete za 60%, a za četvrto i svako sljedeće dijete za 100%, pod uvjetom da su djeca upisana u Dječji vrtić i da su članovi istog kućanstva;
* za dane kada je dijete odsutno iz Dječjeg vrtića zbog bolesti u neprekidnom trajanju od minimalno 5 dana, o čemu roditelj/skrbnik – korisnik usluga dostavlja liječničku potvrdu, iznos dnevnog sudjelovanja u mjesečnoj cijeni usluga Dječjeg vrtića smanjuje se za 20%;
* za dane kada je dijete odsutno iz Dječjeg vrtića zbog sudjelovanja u višednevnom  
  programu odgoja i obrazovanja izvan Dječjeg vrtića, kojeg provodi i dodatno naplaćuje Dječji vrtić, iznos dnevnog sudjelovanja u mjesečnoj cijeni usluga Dječjeg vrtića smanjuje se za 50%;
* za dane kada je dijete odsutno iz Dječjeg vrtića iz privatnih razloga, u trajanju od najmanje mjesec dana u kontinuitetu, iznos sudjelovanja u mjesečnoj cijeni usluga Dječjeg vrtića smanjuje se za 50%;
* u slučajevima nastupa posebnih okolnosti, koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje ugrožava život i zdravlje građana, imovinu veće vrijednosti, znatno narušava okoliš, gospodarsku aktivnost ili uzrokuje znatnu gospodarsku štetu, zbog čega DV Šibenska maslina nije u mogućnosti pružati usluge smještaja djece, roditelji će se osloboditi od naplate sudjelovanja u cijeni programa, pri čemu se iznos oslobođenja utvrđuje se na način da se sudjelovanje roditelja u cijeni programa umanjuje srazmjerno broju dana trajanja nemogućnosti korištenja usluga Dječjeg vrtića Šibenska maslina,
* u slučaju kada tijekom mjeseca dijete ostvari upis u Dječji vrtić ili kada se dijete ispiše iz Dječjeg vrtića, sudjelovanje roditelja - korisnika usluga u punoj mjesečnoj cijeni usluga, utvrđeno u smislu članka 6. ove Odluke, obračunat će se po danima prisutnosti djeteta.
* roditelju/skrbniku – korisniku usluga Dječjeg vrtića umanjuje se iznos sudjelovanja u mjesečnoj cijeni usluga Dječjeg vrtića za 35% u slučajevima kada dijete ima kroničnu bolest zbog koje ne može koristiti uslugu prehrane u Dječjem vrtiću, a koja je utvrđena nalazom i mišljenjem prvostupanjskog tijela vještačenja.

Mogućnosti iz stavka 1. podstavka 5. ovog članka, roditelj/skrbnik - korisnik usluga može tijekom jedne pedagoške godine koristiti najviše dva puta.

Članak 8.

Dječji vrtić obračunava sudjelovanje roditelja/skrbnika - korisnika usluga Dječjeg vrtića u punoj mjesečnoj cijeni usluga Dječjeg vrtića na temelju mjesečnih lista prisutnosti djece u Dječjem vrtiću.

Na temelju obračuna iz stavka 1. ovoga članka Dječji vrtić dostavlja račun svakom roditelju/skrbniku - korisniku usluga najkasnije do 10. dana u tekućem mjesecu za prethodni mjesec.

Roditelj/skrbnik - korisnik usluga Dječjeg vrtića dužan je platiti sudjelovanje u punoj mjesečnoj cijeni usluga Dječjeg vrtića na temelju računa iz stavka 2. ovoga članka najkasnije u roku od osam dana od primitka računa.

Članak 9.

Roditelj je dužan obavijestiti Dječji vrtić o prekidu korištenja usluga najmanje osam dana prije prekida i to pisanim putem u protivnom je dužan podmiriti ispostavljene račune bez obzira na neprisutnost djeteta u vrtiću.

Članak 10.

Dječji vrtić i roditelj djeteta korisnika usluge sklapaju ugovor o neposrednim pravima i obvezama u skladu s odredbama ove Odluke te općeg akta Dječjeg vrtića.

Članak 11.

Stupanjem na snagu ove Odluke prestaje važiti Odluka o mjerilima za naplatu usluga DV Šibenska maslina („Službeni glasnik Grada Šibenika“ broj 4/16, 3/17, 3/20).

Članak 12.

Ova Odluka stupa na snagu osam dana od dana objave u „Službenom glasniku Grada Šibenika“.

KLASA: 601-01/22-01/04  
URBROJ: 2182-1-05/1-22-5  
Šibenik, 19. prosinca 2022.

GRADSKO VIJEĆE GRADA ŠIBENIK

PREDSJEDNIK

dr. sc. Dragan Zlatović,v.r.